אלוף הפלות
אלופי הפלות עיקריים במלחמת העולם השנייה (1939–1945)

עשרות טייסים גרמניים ואף מעבר לכך השיגו מעל מאה הפלות של מטוסי בעלות הברית. זאת, לעומת אלופי ההפלות של בעלות הברית שלזכותם נזקפו לכל היותר כמה עשרות מטוסי אויב. הבדל זה נבע משתי סיבות עיקריות: ראשית, בשלבים מסוימים של המלחמה (בעיקר בשלבים הראשונים של מבצע ברברוסה, בחודשי הקיץ של 1941) היו מטוסי בעלות הברית, בעיקר אלה של חיל האוויר הסובייטי, מיושנים ונחותים לגמרי מול המטוסים הגרמניים; הטייסים הגרמניים השיגו מאות רבות של ניצחונות אוויריים ללא קושי. שנית, היה הבדל מהותי בשירותם של הטייסים הגרמניים מול יריביהם מבעלות הברית: טייסים גרמניים טסו שוב ושוב, לעיתים יותר מאלף גיחות, וטיסותיהם הופסקו רק אם נהרגו, נשבו או נפצעו. טייסי בעלות הברית, לעומתם, הועברו לאחר כמה עשרות גיחות לתפקידים פיקודיים שבהם טסו פחות, או לתפקידי הדרכה בהם חלקו את ניסיונם העשיר.
סיבות נוספות שניתן למנות להבדלים במספרי הפלות נעוצות ברמה מקצועית גבוהה יותר עקב אימון נרחב יותר: טייסי קרב גרמנים גם לאחר שהוצבו ביחידה קרבית טסו לצד טייסים מקצועיים (לרוב מפקדים בטייסת או הלהק) וזכו כך לחניכה בשדה הקרב. בנוסף בלופטוואפה הגרמני היה מעין פולחן אישיות סביב טייסי קרב מוצלחים במיוחד, עד כדי כך שבהתקלות עם מטוסי אויב, טייסי המבנה נשארו מאחור כדי לצפות ביכולות הלחימה של האלוף - וכך במקום שמספר ההפלות יתחלק בין הטייסים, אלופי הפלות נטו לזכות בעוד ועוד הפלות.
בשל כך הגיעו טייסי בעלות הברית, כאמור, רק לכמה עשרות ניצחונות אישיים, בעוד טייסי מדינות הציר זכו למאות ניצחונות.
להלן כמה מאלופי הטיסה הבולטים במלחמת העולם השנייה, מן המדינות השונות.
| שם | השתייכות | מספר המטוסים שהפיל | הערות |
| --- | --- | --- | --- |
| אריך הרטמן | גרמניה הנאצית גרמניה | 352 מטוסים | אלוף ההפלות של כל הזמנים. הפיל 345 מטוסים רוסיים ושבעה מטוסי P-51 מוסטנג אמריקניים, בקרב אוויר מעל שדה נפט ברומניה. הופל 13 פעמים אך לא נפצע מעולם. |
| אוסקר-היינץ בר | גרמניה הנאצית גרמניה | 220 מטוסים | מאלופי ההפלות הסילוניים הראשונים: השיג 16 הפלות במטוס קרב סילוני מדגם מסרשמיט Me-262 |
| הנס יואכים מרסיי (Hans-Joachim Marseille) | גרמניה הנאצית גרמניה | 158 מטוסים | הטייס הגרמני שהפיל את המספר הרב ביותר של מטוסים מערביים. נהרג ב-1942 |
| אילמרי יוטיליינן | פינלנד פינלנד | 94 מטוסים | אלוף ההפלות הלא-גרמני של מלחמת העולם השנייה. אלוף ההפלות של כל הזמנים בחיל האוויר הפיני |
| הירושאיי נישיזאווה | הצי הקיסרי היפני הצי הקיסרי היפני | 87 מטוסים | יש הגורסים[דרושה הבהרה] שהפיל יותר מ-100. נהרג ב-1944 |
| הנס ווינד | פינלנד פינלנד | 75 מטוסים | הפיל 30 מטוסים רוסיים ב-12 ימים, והיה 5 פעמים "אלוף הפלות ביום אחד" |
| איוואן קוז'דוב | ברית המועצות ברית המועצות | 62 מטוסים | אחד הטייסים הסובייטיים היחידים שהצליחו להפיל מטוס קרב סילוני גרמני מדגם מסרשמיט Me-262 |
| אלכסנדרו שרבנסקו | רומניה רומניה | 47 מטוסים | נהרג ב-18 באוגוסט 1944 |
| מאטו דוקובאץ' | קרואטיה קרואטיה | 44 מטוסים | סייע לחיל האוויר הסורי במלחמת העצמאות |
| ריצ'רד בונג | ארצות הברית ארצות הברית | 40 מטוסים | אלוף ההפלות של כל הזמנים בחיל האוויר האמריקני. נהרג ב-6 באוגוסט 1945 כטייס ניסוי |
| מרמדיוק פאטל (Marmaduke Pattle) | בריטניה בריטניה | 40 מטוסים | הטייס מחבר העמים הבריטי בעל המספר הרב ביותר של הפלות. יש הגורסים שהפיל למעלה מ-50 מטוסים. |
| ג'ורג' ברלינג | קנדה (1921-1957) קנדה | 31 מטוסים | הטייס הקנדי בעל מספר ההפלות הרב ביותר. נהרג בתאונת טיסה כמתנדב בחיל האוויר הישראלי הצעיר ב-1948 |
| לידיה ליטביאק | ברית המועצות ברית המועצות | 12 מטוסים | אלופת ההפלות של כל הזמנים. נהרגה ב-1943 |
| סטניסלב סקלסקי | פולין פולין | 18+ מטוסים | אלוף ההפלות של חיל האוויר הפולני. טייס בעלות הברית הראשון שהשיג תואר של אלוף הפלות. |